text: Undersøger behov for bro mellem Als og Fyn
  03 november 2010 kl. 20.00
  Region Syddanmark vil bruge 3 mio. kr. på en forundersøgelse om en broforbindelse mellem Als og Fyn. Det indstiller Udvalget for Regional Udvikling til vedtagelse på næste regionsråds-møde.
  - På udvalgsmødet indstillede udvalget i enighed, at der afsættes 3 mio. kr til undersøgelsen og denne skal gennemføres i løbet af 2011. Derudover skal Sønderborg og Faaborg-Midtfyn Kommuner inddrages i arbejdet, siger Lasse Krull, Udvalgsformand for Regional Udvikling (K).
  Forundersøgelsen skal bl.a. afdække betydningen for udvikling og jobskabelse og trafikpotentialet.
  
  Øget udvikling
  - Vi glæder os over, at bl.a. trafikministeren har været positiv overfor at se på projektet. Når vi har undersøgelsen, kan vi gå til folketingspolitikerne og drøfte projektet meget mere konkret. 
  - Historien viser os, at intet sted er man nogensinde blevet fattigere af at bygge en bro. Vi tror og håber på, at vi med forbedret infrastruktur kan skabe øget udvikling i hele Region Syddanmark, bl.a. ved at vi får åbnet bedre op for hele det store tyske marked, siger Lasse Krull.
  